El termini d'inscripció per al nou curs d’Unisocietat l'Eliana s'obrirà el dia 2
26 de agost de 2020

La matrícula es podrà formalitzar fins al 25 de setembre al Centre de Formació de Persones Adultes (CFPA).

Unisocietat, el programa educatiu resultat de la col·laboració entre l'Ajuntament de l'Eliana i la Universitat de València, obrirà del 2 al 25 de setembre el període de matrícula per al nou curs 2020/2021. Tant els antics com els nous i les noves alumnes hauran de formalitzar la inscripció en el Centre de Formació de Persones Adultes de l'Eliana (CFPA) aportant únicament una fotografia de carnet, una fotocòpia del DNI i el número de compte corrent. El procés es realitzarà per rigorós ordre d'inscripció.

L'itinerari, que donarà inici a l'octubre i no requereix tindre estudis previs, té com a objectiu ampliar els coneixements de les persones majors de 30 anys, estimular el debat i l'intercanvi d'informació per a desenvolupar un aprenentatge mutu. El preu de la matrícula és de 186 euros per curs, que es fracciona en dos pagaments.

Unisocietat ofereix un projecte formatiu distribuït en tres cursos, amb 4 assignatures troncals cadascun repartides en dos quadrimestres que es complementa amb els ‘Cursos Plus’ de disciplines diverses com a astronomia, patrimoni artístic valencià, comunicació o física.

A més, l'oferta es completa amb un programa de conferències impartides mensualment per especialistes de la Universitat. A l'octubre s'iniciarà el cicle amb ‘Republicans vençuts’, al novembre es tractarà sobre l'antifrau i es tancarà l'any aprenent què és el greenwashing. El 2021 s'estrenarà desmuntant mites de la Generació del 98, seguida de ‘L'educació de les dones en la història’, ‘Dones i il·lustració a Europa i Amèrica’ el mes de març, els efectes del canvi climàtic sobre els ocells a l'abril i el tancament del curs amb patologies cutànies freqüents.

Per a més informació, els interessats poden contactar amb els telèfons 663 001 789 o 96 275 80 30 (ext. 533), o a través de l'adreça de correu electrònic unisocietat@leliana.es.

L'alcalde, Salva Torrent, ha ressaltat l'aposta per la formació contínua de l'Ajuntament en totes les etapes, especialment en la dirigida a les persones adultes de l'Eliana, pionera a la comarca amb aquest programa. Igualment, ha recordat que aquest curs serà completament presencial, respectant les mesures i la distància de seguretat i preveient una possible continuació on-line en el cas d'una nova emergència sanitària.